text: Actes 13-14 | Els punys no parlen
  Tagged: Actes 13-14
  Acta de la setena sessió de Mediació del curs 2013-2014
  20 alumnes. 1A (4), 1B (5), 1D (2), 2A (1), 2E (2), 3A (3), 3B (2), i PQPI (1). Professores: Rosa Sanz, Àngels Martínez, Pilar Soto, Rosa Sanchis, Mateo Martínez, Àlex Gutiérrez i Ma. José Burgos (Escola El Drac).
  Joc: Llàtzer
  Dramatització d'una mediació entre la Caputxeta i el Llop.
  Relat de la participació en el col·legi Ballester Fandos.
  Exercici per ampliar el Vocabulari de les Emocions i la Flor Col·laborativa (FC).
  En primer lloc, i per parelles, una persona es tapa els ulls i l'altra l'acompanya per la sala plena d'obstacles. Després s'intercanvien les parelles. En acabar l'exercici conten com s'han sentit i reflexionem sobre el sentit de l'exercici: les dificultats d'acompanyar bé en el problema o conflicte a una altra persona; les dificultats per a deixar-se acompanyar i/o ajudar, etc.
  En segon lloc, Anna, Àlvaro, Mireia i Carles (en substitució d'Andrea) ens representen la mediació que varen fer per a l'alumnat del Ballester Fandos i ens conten l'experiència. Aprofitem per a parlar de les emocions, sentiments, pensaments i necessitats del llop i de la caputxeta en la mediació escenificada utilitzant les làmines de la Flor Col·laborativa.
  En tercer lloc, per grups de 6-8 persones, practiquen amb les làmines de la FC i diverses situacions personals viscudes. Ens ajudem amb el Vocabulari de les Emocions.
  Per acabar, fem una posada en comú i ens felicitem per la feina ben feta.
  Pots descarregar-te el full de sentiments i necessitats ací.
  Acta de la quarta sessió de Mediació del curs 2013-2014
  42 alumnes. 1A (10), 1B (9), 1C (1), 1E (1), 2D (2), 2E (1), 2F (3), 3A (5), 3C (1). Professores: Pilar Soto, Rosa Sanz, Rosa Sanchis i Ana Frias.
  Dos jocs per començar.
  Exercici sobre els elements que dificulten la comunicació.
  Per començar, les profes han preparat dos jocs. En el primer, hem tancat els ulls i hem caminat uns passets fins que trobàrem a una altra persona, a la qual li havíem de donar la mà, fins que tots i totes quedàvem enllaçats. En el segon joc, en grups de quatre, hem fet como si dutxaren la persona del mig. Tot el món havia de passar per la dutxa.
  Pel que fa al segon punt, hem format grups de set persones, ajuntant-nos gent de primer, segon, tercer i quart d'eso amb els de primer de batxillerat. Ens han repartit a cada persona un paper i cadascú havia de representar el que hi posava. Una persona contava un problema i la resta feien els rols següents:
  Aconsellar (donar lliçons, sermonejar…): Dius el que tu faries en el lloc de la persona que té el problema, encara que no t'haja demanat consell. Frases model: «hauries de canviar», «si jo fóra tu, faria…», «seria millor que t'ho prengueres d'una altra manera»…
  Burlar-se'n: Mentre t'ho conta, o després, et burles del que li ha passat o dels seus sentiments. Frases model: «ets un fava», «mira què bleda, per no res et queixes», «sembles una Magdalena, tant de plorar»…
  Canviar de tema: A la mínima oportunitat, interromps la persona que està contant la seua història i canvies de tema. Frases model: «hui sí que fa bon temps», «te'n véns a jugar?», «ja són les tres!»…
  Criticar: Quan et conta el seu conflicte, el critiques com si fóra ell o ella qui en tinguera la culpa. Frases model: «ets un desastre», «sempre fas el mateix», «els teus amics són millors…», «t'equivoques contínuament»…
  Insultar: Insultes la persona directament o indirecta (a un altre, a les xarxes socials…). Frases model: «només a un idiota se li ocorreria fer-ho com tu», «no m'esperava menys d'una impresentable», «aquest paio és imbècil!»
  Interrompre: Talles el relat i et poses a contar alguna cosa que t'ha passat a tu o a algú altre, en relació al tema. Frases model: «perdona que et talle, però…», «ara que hi pense…», «canviant de tema», «doncs jo un dia…»…
  Jutjar: Escoltes el que et diuen, però opines negativament sobre la persona o la seua manera d'actuar com si només tu en tingueres la veritat. Frases model: «No tens raó», «tu tens la culpa», «això que fas és horrible»…
  Llevar importància: Minimitzes el valor del que t'estan contant, li lleves importància i no tens en compte els sentiments o la visió de la persona que ho està patint. Frases model: «a mi em va passar el mateix», «això no és res comparat amb el que li va passar a…», «encara podria haver estat pitjor»…
  Conta un problema o conflicte que hages tingut. Si no se t'acudeix res, pots triar-ne un d'aquests. A) Ets molt estudiosa. Dos de la classe et demanen sempre la llibreta i mai t'atreveixes a dir que no, però estàs cansada que visquen a la teua costa. Hui els has dit que no i en tornar d'una optativa t'has trobat la llibreta i els bolis per terra. Ningú a la classe t'ha ajudat. B) Tu i Jaume sou veïns, aneu junts a classe des de menuts i encara que no sou de la mateixa colla, sempre us heu ajudat amb els deures. Però al pati, els de la colla de Jaume han començat a burlar-se de tu i ell no ha fet res. T'has sentit molt malament.
  L'exercici es repetia diverses vegades, canviant cada vegada de paper.
  Després del role playing, hem comentat en gran cercle com ens havíem sentit i hem parlat d'altres situacions de la vida quotidiana on ens passa que no ens sentim escoltades ni compreses. També hem repassat, mirant l'entrada del blog Els punys no parlen, els elements que dificulten la comunicació.
  Finalment hem fet un rogle donant-nos les mans. S'ha demanat a les persones si volien dir alguna cosa més de la sessió i ens hem felicitat per la feina ben feta.
  Sheila García (1r ESO A)
  Acta de la tercera sessió de Mediació del curs 2013-2014.
  11 de desembre de 2013.
  45 alumnes. 1A (10), 1B (11), 1C (3), 1E (1), 2D (1), 2E (1), 2F (3), PQPI (1), 3A (7), 3B (1), 3C (1), 4B (2), BAT C (3). Professores: Pilar Soto i Rosa Sanz
  Horari: 15h a 16,30h
  Joc per començar.
  Representació d'una mediació.
  Elecció de les persones que assistiran a la X Trobada d'alumnat mediador.
  Després dels jocs d'inici de la sessió, alumnes voluntaris fan l'escenificació d'una de les situacions de mediació de la setmana anterior. Fan de mediadores: Carla i Àlvaro. Representen a les persones en conflicte, Laura i Daniel. La situació és la següent:
  "Josep està eixint amb Jennifer des de fa un mes. Hui Jennifer ha quedat amb un company de classe per a fer un treball de llengua a sa casa. Josep diu a Jennifer que no li agrada que tinga tanta relació amb altres si està eixint amb ell. Ella li diu que això és una bajanada. Discuteixen i ell acaba dient-li: Oblida't de mi, ets una guarra i no la xica que jo em pensava!"
  Es comenta la representació en gran grup i observem que Jennifer no defensa el seu espai personal ni la seua llibertat d'anar on vulga i amb qui vulga, sinó que es justifica davant del nòvio dient que se n'havia anat amb un company perquè havia de fer un treball, i no perquè fóra el seu dret.
  Després de la posada en comú, es formen xicotets grups per decidir les 8 persones que aniran a la Trobada de Mediació a l'IES Benlliure el dia 18 de desembre de 2013. Les persones elegides es comprometen a contar el que faran a la resta del grup.
  Aquesta discussió s'ha de fer fora del saló d'actes perquè n'hi ha un curs i no podem quedar-nos-hi.
  Els conflictes (2a sessió de mediació)
  Acta de la segona sessió de Mediació del curs 2013-2014.
  27 de novembre de 2013.
  54 alumnes. 1A (11), 1B (9), 1C (1), 1E (1), 2A (3), 2D (2), 2E (2), 2F (2), PQPI (1), 3A (9), 3B (2), 3C (2), 4A (2), BAT C (3). Professores: Anna Frias, Pilar Soto, Rosa Sanz, Rosa Sanchis i Àngels Martinez
  Treball amb conflictes.
  Pel que fa al primer punt de l'ordre, apartem les cadires i ens asseiem a terra per jugar a un petit joc presentat per Pilar Soto. Aquest joc consistia que cada alumne deia un objecte i la mestra preguntava si es podria comprar al mercat "Xini-xino". Els objectes que dugueren i o o no es podien comprar al mercat.
  Després del joc, es llegeix l'acta de la sessió anterior (que està penjada al blog Els punys no parlen) i s'aprova. Es demanen voluntaris per a fer la sessió del dia i ixen Clàudia i Galileo.
  Tot seguit veiem un vídeo en Els punys no parlen (l'entrada es diu: Com fer una mediació) on es mostra el conflicte entre Alberto i Juanjo i la mediació que els fan Sara i Andrés. També es reparteix una graella que explica les diferents fases de la mediació (també està penjada al blog al final d'aquesta entrada) i es demana que es conserve com a material del curs, ja que és important seguir els passos adequadament.
  A continuació formem grups de 5-6 persones barrejant persones de segon cicle d'ESO i primer de Batxillerat, amb les del primer cicle d'ESO. Repartim uns fullets on hi ha dos conflictes i hem de fer una mediació de cadascun d'ells.
  Primer conflicte:
  Segon conflicte:
  "Carla i Dani estigueren junts durant sis mesos, però després de Nadal Dani es va enrotllar amb Marta i la relació amb Carla es va acabar. Aquesta setmana al grup de Whatsapp de la classe de Dani han aparegut missatges malparlant de Carla i insultant-la. Ahir van aparèixer al Tuenti fotos íntimes de Carla i comentaris despectius sobre ella."
  Aquestes mediacions van ser resoltes en cada grup format abans i va servir d'exemple per als nouvinguts per a les futures sessions.
  Després de les mediacions, es demana persones voluntàries per a resoldre-la al mig de la sala en la propera sessió (es presenta Àlvaro) i es fa una roda on cadascú diu el que ha aprés o li ha agradat de la sessió.
  Teresa, de primer d'ESO, pregunta si les persones mediades poden enfadar-se amb les mediadores i Rosa explica que no sol passar perquè les mediades van voluntàriament a la mediació i perquè les professores són les que trien a les mediadores i sempre ho fan amb cura, i si el conflicte és complicat, no encomanen la tasca a mediadors/es inexpertes.
  Sheila, de primer d'ESO, comenta que el que més li ha agradat és conèixer gent nova en el treball en grups.
  Es tanca el cercle amb la felicitació pel treball ben fet.
  Clàudia i Galileo
  L'acta en PDF
  Cada vegada en som més! (1a sessió de formació)
  Acta de la primera sessió de Mediació del curs 2013-2014.
  63 alumnes. 1A (12), 1B (11), 1C (2), 1D (3), 2A (1), 2D (2), 2E (2), 2F (4), PQPI (1), 3A (17), 3B (2), 3C (1), 4A (2), BAT C (3). Professores: Anna Frias, Pilar Soto, Rosa Sanz i Rosa Sanchis.
  Horari: 16h a 17,30h
  Pel que fa al primer punt de l'ordre, apartem les cadires i ens posen en cercle per a fer un Joc de presentació. Una persona ix al centre i diu el seu nom i una cosa que li agrada fer mitjançant un gest. La resta li donen la benvinguda i repeteixen el gest.
  Després formem grups de 8 persones i juguem a Ordenar-se per edats sense parlar.
  A continuació formem grups de 7-8 persones barrejant a persones de segon cicle d'ESO i primer de Batxillerat, amb les del primer cicle d'ESO. Veiem els vídeos del blog Els punys no parlen: La llei del silenci i Xenofòbia. En el primer, una xica molt estudiosa, Maria, és insultada i maltractada per Ruth. En el segon, Fran, un xic immigrant, és assetjat per un fatxenda que l'amenaça i li demana diners. La dinàmica consisteix que cada membre del grup es pose en el lloc dels diferents personatges que hi apareixen i conte a la resta del grup com ha viscut la situació.
  Els personatges de La llei del silenci són: Maria, l'amiga de Maria, Ruth, les amigues de Ruth, el professor i algú de la classe. Els personatges de Xenofòbia són: Fran, el pare de Fran, el Fatxenda, els amics de Fran que miren l'assetjament, els amics del Fatxenda, la directora i algú de la classe.
  Després del treball de dramatització, fem una posada en comú en gran grup a partir de la imatge d'una Situació de violència de Dan Olweus, que explica que tot el món, fins i tot qui mira cap a un altre costat, hi intervé en el conflicte. Els personatges que hi apareixen són:
  Víctima. Pateix l'assetjament.
  Agressor/a. Comença l'assetjament i adopta un paper actiu.
  Seguidor/a. No comença l'assetjament però adopta un paper actiu i el recolza.
  Partidari/a. Li agrada l'assetjament però no ho mostra obertament.
  Espectador/a neutral. Observa el que passa, però considera que no és assumpte seu i no adopta cap postura.
  Possible defensor/a. Li desagrada la situació i creu que hauria d'ajudar però no ho fa.
  Defensor/a. Li desagrada la situació i ajuda o tracta de fer-ho.
  En el debat final, participen Álvaro, Cristina, Carla, Teresa, Andrea, etc.
  Les idees que apareixen en el debat i en les conclusions finals són:
  La diferència entre un conflicte puntual i el bullying o assetjament. El primer es pot resoldre amb una mediació, mentre que el segon és molt més complex i es pot fins i tot denunciar.
  El paper tant important que tenen en un conflicte els seguidors i els partidaris, ja que segurament, sense públic, l'agressor no seria tan violent.
  Quan veiem un conflicte podem dir-ho a les professores o a les persones mediadores de cursos superiors perquè el resolguen o bé podem intervindre nosaltres, si no és molt complex ni violent, parlant i fent reflexionar a les parts en conflicte de la inutilitat de seguir amb la violència.
  La importància de formar part d'un grup, per exemple el de mediació, de cara a apoderar-se per a parar i/o resoldre un conflicte.
  L'objectiu de la mediació no és que les persones que han discutit siguen amigues, sinó que es resolga el conflicte.
  Es passa una llista perquè una persona per curs apunte el seu número de telèfon per a formar un grup de Whatsapp i així poder convocar eficaçment a les sessions de mediació.